Drie vas oor olifanttandeFoto: SAPD Drie verdagtes is in Polokwane in Limpopo in hegtenis geneem nadat hulle met olifanttande in hul besit betrap is. Die drie is omstreeks 10:30 Vrydagoggend by die Savannah Mall in hegtenis geneem, het kol. Moatshe Ngoepe, polisiewoordvoerder, gesê. Daar is vier stukke olifanttand ter waarde van R168 000 in die verdagtes se besit gevind. “Die drie het in ŉ grys BMW rondgery en het probeer om die olifanttande te verkoop.” Die verdagtes, tussen 31 en 36 jaar oud, sal Maandag in die Polokwane-landdroshof verskyn. Genl. Nneke Ledwaba, provinsiale polisiekommissaris, het die inhegtenisnemings verwelkom. Foto: SAPD